钦定古今图书集成/理学汇编/文学典/第096卷 > 顾悫
## 钦定古今图书集成/理学汇编/文学典/第096卷 > 顾悫

按《宁波府志》：“悫字存诚，少聪颖，于书无所不读，以文
自雄，空视四海。仁宗念司谏旧德，询其后尚书蹇义，
以悫对，诏起之，挟装上京师，路出藩省进谒，悫野服
拜堂下，省臣不与均礼，悫起立不拜，抗声曰：‘朝命起，
予非庶人役于官者。公等不为礼悫何敢仆仆自卑’。
省臣讶其言，意其中未必有也，指所坐厅事曰：‘堂名
《紫薇》，能记之否’？”趣具楮墨令面为之悫从容就席，展
纸濡毫，顷刻立就。文不更草，书体数家俱备。众皆叹
曰：“奇才也！”以上客礼之。陛见，擢司经局正字，声誉日
起。然性素忼直，不能随时俯仰，欲因事引退。幼丧母，
鞠于祖母弟赵中和氏。值中和没，陈情乞归。忌者劾
以非礼，谪戍南丹。在戍发为诗章，幽忧覃思，有柳柳
州之情。卒时年二十九。有《充然子集》。